Man sterf by luukse landgoedArgieffoto ŉ Man, vermoedelik in sy 20’s, het Vrydag by die luukse Teal and Trout-landgoed in Machadodorp, Mpumalanga, verdrink. Annine Siddall, ER24-woordvoerder, sê die man het glo in ŉ dam verdrink. Die Teal and Trout-landgoed is sowat 970 hektaar groot en ŉ gewilde trekpleister vir forelvissery. Die landgoed het sowat 18 verskillende damme. Volgens Siddall het die ER24-nooddienste omstreeks 11:55 op die toneel aangekom nadat hul deur omstanders ontbied is. Die SAPD se soek-en-reddingspan was glo ook op die toneel. Siddall sê die man is op die toneel dood verklaar. “Die presiese omstandighede rondom die voorval is nie in dié stadium bekend nie,” het sy in ŉ verklaring gesê. ŉ Polisieondersoek na die voorval is van stapel gestuur.